Efter ti dage i rummet har Andreas Mogensen igen fast grund under fødderne. Han er landet i Kasakhstan.

Den første dansker i rummet, Andreas Mogensen, er kommet sikkert retur til Jorden. Han er landet i Kasakhstan kort før klokken 03 natten til lørdag dansk tid.

Helikoptere fra Den Europæiske Rumfartsorganisation, ESA, modtager Andreas Mogensen og hans kolleger Gennadij Padalka og Aidyn Aimbetov efter ankomsten til Jorden.

Andreas Mogensen forlod Den Internationale Rumstation, ISS, i rumfartøjet Sojus fredag klokken 23.30 dansk tid.

Inden Sojus-besætningen kunne mærke fast grund under fødderne, skulle den først ud på en hæsblæsende rejse på knap fire timer gennem rummet og Jordens atmosfære. Alt forløb dog planmæssigt, lyder det fra ESA.

Andreas Mogensen har på ISS gennemført 15 forskellige eksperimenter, hvor han blandt andet har undersøgt, hvad der sker med kroppens muskler i rummet. Selvom opholdet på rumstationen blev forkortet med to dage, har Andreas nået at fuldføre alle sine eksperimenter om bord.

Til forskel for opsendelsen er der ved hjemrejsen ingen store løfteraketter under rumfartøjet.

Sojus-fartøjet består af tre dele: Et instrumentmodul, et landingsmodul og et kredsløbsmodul.

Yderst sidder kredsløbsmodulet, hvor de tre besætningsmedlemmer opholdt sig under opsendelsen. Det er også her, man finder lugen og forankringskrogene, der kobler fartøjet til rumstationen.

I kredsløbsmodulet er der et toilet og et lille køkken. Besætningen kan opholde sig i modulet under lange kredsløbsforløb. Det vil ikke ske under den landing, der er planlagt for Andreas Mogensen.I midten er landingsmodulet, hvor de tre rumrejsende vil opholde sig under den korte hjemtur fredag aften. Her ligger besætningen fastspændt i formstøbte sæder. Hjemturen bliver meget turbulent, og besætningen udsættes for voldsom g-påvirkning.

Bagest på Sojus sidder instrumentmodulet, som indeholder det udstyr, der er nødvendigt for at drive og navigere rumfartøjet.

Både instrumentmodulet og kredsløbsmodulet frakobles under hjemturen. De to moduler brænder op i atmosfæren, mens landingsmodulet er beskyttet af et varmeskjold.

Sojus består af tre moduler, hvoraf kun landingsmodulet kommer ned på Jorden igen. De to andre brænder op. Foto: Scanpix

Landingsmodulet er desuden udstyret med to faldskærme, der skal bremse farten, når Sojus er tilbage i atmosfæren.

Det første bemandede Sojus-rumskib blev sendt i kredsløb om Jorden i 1967.

Kilder: ESA, rumrejsen.dk og Ing.dk